Masekela het nie geskroom om te help – Corlea Botha | Netwerk24
Deur Buks Viljoen 23 Januarie 2018 17:41
Hugh Masekela Foto: Daily Sun
"Baby, we must do something together."
Dit was die eerste woorde wat die musieklegende Hugh Masekela aan Corlea Botha, vandag self 'n formidabele sangeres, gesê het toe hy haar in 2001 hoor sing het.
Masekela is vanoggend in die ouderdom van 78 dood ná 'n stryd teen kanker.
Botha sê sy het Masekela die eerste keer ontmoet as leerling toe sy aan 'n sangkompetisie deelgeneem het.
"Ná die optrede het hy na my toe gekom en gesê 'baby, we must do something together'. Ek het gedink ek sou nooit weer van hom hoor nie totdat my foon maande later lui en dis hy.
Corlea Botha Foto: Simon Sonnekus
"Hy het weer gesê ons moet iets saam doen. In 2005 het die geleentheid gekom toe ek saam met Masekela aan die album Shades of the Rainbow kon werk."
Volgens Botha het Masekela 'n groot rol in ander se lewe gespeel.
"Ek het hom oor die jare heen leer ken nie net as 'n kragtige en vervolmaakte sanger nie, maar ook as 'n mense mens.
"Hy het so 'n groot rol in soveel kunstenaars se lewe gespeel deur hulle uit die donker gat van verslawing te help."
Hoewel sy enkele maande laas persoonlik met hom kontak gehad het, het sy deurlopend deur sy familie kontak behou.
"Ek is vandag baie hartseer. Nie net omdat ek 'n mentor verloor het nie, maar ook 'n dierbare vriend. Ek weet ook dat hy 'n vol lewe gehad het, baie mense gehelp het en sonder om iets in ruil te vra."